Nna Faṭi, ɣas ur tettebbi ur tettqerric, ayen i as-yekkes Ṛebbi deg tuccar d tuɣmas, ileqqem-as-t deg yiles. Mi ara as-yehwu, mačči d ameslay i tettmeslay, d ssem i wumi i dtberru: - Yeqqar-iyi umɣar-iw, tilawin-agi yeɣran akken ma llant, yeḥma ubuqal-nsent ! Ayen akka akk ɣrant di llakul, ayen ttwalint deg tiliẓri, yerwi leɛqel-nsent. Uɣalent am temcac mi ara d-yaweḍ cebrari, ad smiɛunt ad rennunt. Acu, nutenti cebrari-nsent s win yezgan. Mi ara tt-id-inint, anida yella umalay ad d-yeɣli deg yigenni neɣ ad d-yali si lqaɛa. ur ṣebbrent ara fell-as ! Ɣer tṛumyin i d-wwint kra yellan d tannumi. Mi ara ilint akka di taddart, ma tebɣiḍ, ttsetḥint kra. Tawaɣit mi ara kecment tamdint, ula d tikli-nsent d tamxaleft ! Ad grent iɣil-nsent ddaw yiɣil n urgaz, neɣ ad t-teṭṭef deg ufus, ad leḥḥun akken.